**МОНГОЛ УЛСЫН ИХ ХУРЛЫН 2019 ОНЫ ЭЭЛЖИТ БУС ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**8 ДУГААР САРЫН 30-НЫ ӨДӨР /БААСАН ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1** | **Хуралдааны товч тэмдэглэл:** | 1-2 |
| **2** | **Хуралдааны дэлгэрэнгүй тэмдэглэл:**  1. Найрсаг харилцаа, иж бүрэн стратегийн түншлэлийн тухай Монгол Улс, Оросын Холбооны Улс хоорондын гэрээний төсөл /Засгийн газар 2019.08.29-ний өдөр өргөн мэдүүлсэн, зөвшилцөх/ | 3-8 |

***Монгол Улсын Их Хурлын 2019 оны ээлжит бус чуулганы***

***Аюулгүй байдал, гадаад бодлогын байнгын хорооны***

***8 дугаар сарын 30-ны өдөр /Баасан гараг/-ийн***

***хуралдааны товч тэмдэглэл***

Аюулгүй байдал, гадаад бодлогын байнгын хорооны дарга Т.Аюурсайхан ирц, хэлэлцэх асуудлыг танилцуулж, хуралдааныг даргалав.

Ирвэл зохих 19 гишүүнээс 13 гишүүн ирж, 68.4 хувийн ирцтэйгээр хуралдаан 14 цаг 00 минутад Төрийн ордны “Их Эзэн Чингис хаан” танхимд эхлэв.

*Эмнэлгийн чөлөөтэй: Л.Болд;*

*Тасалсан: О.Содбилэг, О.Баасанхүү, Б.Наранхүү, Н.Номтойбаяр, Я.Санжмятав.*

***Нэг. Найрсаг харилцаа, иж бүрэн стратегийн түншлэлийн тухай Монгол Улс, Оросын Холбооны Улс хоорондын гэрээний төсөл*** */Засгийн газар 2019.08.29-ний өдөр өргөн мэдүүлсэн,* ***зөвшилцөх/***

Хэлэлцэж буй асуудалтай холбогдуулан Гадаад харилцааны сайд Д.Цогтбаатар, Гадаад харилцааны яамны Олон улсын гэрээ, эрх зүйн газрын захирал А.Төмөр, мөн яамны Хөрш орнуудын газрын захирал Т.Жанабазар, Олон улсын гэрээ, эрх зүйн газрын зөвлөх Д.Өнөбилэгт нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн даргын албан үүргийг түр орлон гүйцэтгэгч Э.Түвшинжаргал, Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Б.Түвшинтөгс, референт Б.Гандиймаа нар байлцав.

Хэлэлцээрийн төслийн талаарГадаад харилцааны сайд Д.Цогтбаатар танилцуулав.

Танилцуулгатай холбогдуулан Улсын Их Хурлын гишүүн С.Батболд, Ж.Энхбаяр нарын тавьсан асуултад Гадаад харилцааны сайд Д.Цогтбаатар, Гадаад харилцааны яамны Олон улсын гэрээ, эрх зүйн газрын захирал А.Төмөр нар хариулж, тайлбар хийв.

**Т.Аюурсайхан:**Найрсаг харилцаа, иж бүрэн стратегийн түншлэлийн тухай Монгол Улс, ОХУ хоорондын гэрээний төсөлд гарын үсэг зурахыг зөвшөөрье гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 2

Бүгд: 13

84.6 хувийн саналаар дэмжигдлээ.

Байнгын хорооноос гарах санал, дүгнэлтийг Засгийн газарт хүргүүлэхээр тогтов.

Хуралдаан 20 минут үргэлжилж, 19 гишүүнээс 13 гишүүн ирж, 68.4 хувийн ирцтэйгээр 14 цаг 20 минутад өндөрлөв.

**Тэмдэглэлтэй танилцсан**:

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Т.АЮУРСАЙХАН

**Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2019 ОНЫ ЭЭЛЖИТ БУС ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**8 ДУГААР САРЫН 30-НЫ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Т.Аюурсайхан:** Байнгын хорооны гишүүдийн ирц 57.9 хувьтай бүрдсэн тул. Аюулгүй байдал, гадаад бодлогын байнгын хорооны 2019 оны 8 дугаар сарын 30-ны өдрийн хуралдаан нээснийг мэдэгдье.

Хэлэлцэх асуудлыг танилцуулъя. Найрсаг харилцаа, иж бүрэн стратегийн түншлэлийн Монгол Улс, ОХУ хоорондын гэрээний төсөл, Засгийн газар 2019 оны 8 дугаар сарын 29-ний өдөр ирүүлсэн. Зөвшилцөх ийм асуудал байгаа.

Одоо ээлжит бус чуулган хуралдаж байгаа. Ээлжит бус чуулган хуулиараа Улсын Их Хурлын даргын захирамжид дурдагдсан асуудлуудаар л хуралддаг ийм хуультай. Тэгэхээр Улсын Их Хурлын даргын захирамжид одоо нэмэлт, өөрчлөлт орж 8 дугаар сарын 30-ны өдөр 183 дугаартайгаар, ингээд хэлэлцэх асуудлын дараалалд энэ асуудлыг бас оруулж, ингэж захирамж гарсан байна гэдгийг нэгдүгээрт гишүүддээ дуулгая.

Хоёрдугаарт дэгийн тухай хуулийн 211.7-д Улсын Их Хурлаас батлах хугацааг нь тусгайлан заасан асуудлыг Үндсэн хуульд оруулах нэмэлт, өөрчлөлтийн төслийн хэлэлцүүлгийн дундуур хэлэлцэн шийдвэрлэж болно гэсэн ийм хуультай.

Энэ гэрээний төсөл дээр ОХУ-ын Ерөнхийлөгчийн Монгол Улсад хийх айлчлалын үеэр буюу 9 дүгээр сарын 3-нд одоо гарын үсэг зурна гээд 2 улс хооронд нот бичгээрээ хугацааг товлоод тогтоосон байгаа. Монгол Улсын олон улсын гэрээ, Олон улсын гэрээний эрх зүйн тухай Венийн конвенцид 10 дугаар зүйл гэрээний эх бичвэрийн байдал хүчинтэйг тогтоох. Гэрээний адил хүчинтэй эцэслэсэн эх бичвэрийг энэхүү эх бичвэрт заасан буюу гэрээний эх бичвэрийг зохиоход оролцсон улсуудын тохиролцсон журмуудыг баримталсны дүнд эсвэл ийм журам байхгүй нөхцөлд эдгээр улсын төлөөлөгчид гэрээний эх бичвэр буюу түүнийг агуулж буй хурлын төгсгөлийн баримт бичигт гарын үсэг зурах.

А. Референдум дахин хэлэлцэхээр гарын үсэг зурах буюу үзэглэх замаар тогтооно гээд ингээд олон улсын эрх зүйн эрхээр тогтоосон байгаа. Монгол Улсын Үндсэн хуулийн 10 дугаар зүйлийн 1-д Монгол Улс олон улсын эрх зүйн нийтээр хүлээн зөвшөөрсөн хэм, хэмжээ зарчмыг баримталж энхийг эрхэмлэсэн гадаад бодлого явуулна.

2.Монгол Улс олон улсын гэрээгээр хүлээсэн үүргээ шударгаар сахин биелүүлнэ гээд заасан байгаа. Тийм учраас энэ өнөөдрийн хэлэлцэх зөвшилцөх асуудал бол энэ хугацааг нь хуулиар тогтоосон гэж үзэж болохоор байгаа юм. Тийм учраас хэлэлцэх асуудалд ороод Улсын Их Хурлын дарга захирамжиндаа тусгаад ингээд Даргын дэргэдэх зөвлөл энэ хурлыг товлон зарласан байгаа гэдгийг гишүүддээ дуулгая.

Хэлэлцэх асуудлын талаар өөр саналтай гишүүн байна уу? Бат-Эрдэнэ гишүүн.

**Б.Бат-Эрдэнэ:** Баярлалаа. Би оруулж ирж байгаа асуудлыг бол дэмжиж байгаа. Би нэг тодруулж асуух гээд байгаа юм ,нөгөө Оюу толгойн хөрөнгө оруулалтыг шалгасан ажлын хэсгийн дүгнэлт гарсан. Улсын Их Хурлаас гарах тогтоолын төслийг боловсруулах үүрэгтэй ажлын хэсэг гаргасан ажиллаж байгаа. Тэгэхээр зэрэг Үндсэн хуулийн хэлэлцүүлэг эхэлсэн байхад хуулийн хүрээнд одоо дундуур нь асуудал оруулаад ингээд шийдвэр гаргаад явна гэж байх энэ хүрээндээ тэр Оюутолгойн хөрөнгө оруулалт, энэ Оюу толгойн төсөлтэй холбоотой тогтоолын төслийг хэзээ Их Хурлаар оруулах юм бэ. Энэ дээр Аюулгүй байдал, гадаад бодлогын байнгын хорооны дарга тодорхой хариулт өгөөч. Яг тэр ажлын хэсэгт та өөрөө байгаа байх. Ажлын хэсгийн явц байдал ямар байгаа юм бэ? Энэ асуудлыг эцэслэж хэзээ Их Хурлаар оруулах юм бэ? Хэрвээ хойшлуулах юм бол 10 сард нөгөө улсын төсөв ингээд бусад олон асуудлууд давхардаад ороод ирнэ. Тэгээд энэ асуудал чинь хойшоогоо нэлээд тавигдаад ийм нөхцөл байдалтай байгаа учраас энэ дээр нэг хариулт өгөөч. Баярлалаа.

**Т.Аюурсайхан:** Энэ ээлжит бус чуулган товлон зарлах тухай Улсын Их Хурлын даргын захирамжид таны хэлсэн асуудал орсон байгаа гэж ойлгож байгаа. Тэгэхээр энэ хэлэлцүүлэг, Үндсэн хуулийн хэлэлцүүлэг хооронд уг асуудлыг хэлэлцэх хуулийн боломжтой гэж Улсын Их Хурлын дэргэдэх зөвлөлийнхөө хурал дээр танилцуулсан байгаа. Өөрөөр хэлбэл бид хоёрдугаар хэлэлцүүлгээ дуусмагц ээлжит бус чуулганыг хаахаас өмнө одоо энэ Оюу толгойн талаар авах арга хэмжээний тухай Улсын Их Хурлын тогтоолыг хэлэлцэхээр ийм бэлтгэл ажил нь хангагдаж байгаа. Ажлын хэсгийн бүрэлдэхүүнд миний хувьд гишүүнээр ажиллаж байгаа. Ажлын хэсгийг Баттөмөр гишүүн ахалж байгаа. Ингээд тогтоолын төсөл дээр ажиллаж саналаа гишүүд нэгтгэж байгаа ийм байдалтай байгаа. Ямар ч байсан товлосон хугацаандаа тогтоолын төслийг оруулахаар ажиллаж байгаа гэдгийг танилцуулъя.

Ингээд хэлэлцэх асуудалдаа оръё. Найрсаг харилцаа, иж бүрэн стратегийн түншлэлийн тухай Монгол Улс, ОХУ хоорондын гэрээний төсөл зөвшилцөх ажлын хэсгийг танилцуулъя.

Гадаад харилцааны яам. Цогтбаатар Гадаад харилцааны сайд, Төмөр Гадаад харилцааны яамны Олон улсын гэрээ, эрх зүйн газрын захирал, Жанабазар, мөн яамны Хөрш орнуудын газрын захирал, Өнөбилэгт мөн яамны Олон улсын гэрээ, эрх зүйн газрын зөвлөх.

Гэрээний төслийн талаарх танилцуулгыг Улсын Их Хурлын гишүүн, Засгийн газрын гишүүн, Гадаад харилцааны сайд Цогтбаатар хийнэ. Цогтбаатар сайдад микрофон өгье.

**Д.Цогтбаатар:** Байнгын хорооны дарга, Байнгын хорооны эрхэм гишүүд ээ,

Манай Улс, ОХУ-тай найрсаг харилцаа, хамтын ажиллагааны тухай гэрээг 1993 онд, мөн Стратегийн түншлэлийг хөгжүүлэх тухай тунхаглалыг 2009 онд байгуулсан билээ. Манай Улс, БНХАУ-тай иж бүрэн түншлэлийн харилцааг 2014 онд тогтоосон бөгөөд ОХУ-тай хөгжиж буй харилцааны өнөөгийн түвшин болон Монгол Улсын гадаад бодлогын үзэл баримтлалын дагуу хоёр хөрштэй тэнцвэртэй харилцаа тогтоох үүднээс ОХУ-тай дээрх баримт бичгүүдийг шинэчлэн байгуулж иж бүрэн стратегийн түншлэлийн харилцааг тогтоохоор тохиролцоод байна.

Энэхүү гэрээнд ОХУ-ын Ерөнхийлөгч Путин ирэх 9 дүгээр сард Монгол Улсад хийх төрийн айлчлалын үеэр 2 улсын төрийн тэргүүнүүд гарын үсэг зурахаар төлөвлөж байна.

Гэрээний төслийг Засгийн газрын 2019 оны 8 дугаар сарын 28-ны өдрийн хуралдаанаар хэлэлцэн дэмжсэн бөгөөд Олон улсын гэрээний тухай хуулийн 9 дүгээр зүйлийн 4 дэх хэсэг болон 11 дүгээр зүйлийн нэг дэх хэсгийн дагуу Улсын Их Хурлын Аюулгүй байдал, гадаад бодлогын байнгын хороотой зөвшилцөхөөр үүгээр хэлэлцүүлж байна.

Асуудлыг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**Т.Аюурсайхан:** Хэлэлцэж байгаа асуудалтай холбогдуулан асуулт асуух гишүүд байвал нэрээ өгнө үү? Энхбаяр гишүүнээр тасаллаа.

Сүхбаатарын Батболд гишүүнд микрофон өгье.

**С.Батболд:** Тэгэхээр манайх чинь хоёр хөрштэйгөө гадаад бодлогын хувьд ижил тэгш тэргүүлэх ач холбогдол өгдөг гэдэг ийм зарчим байгаа. Би сая танилцуулгаас дутуу сонссон байж магадгүй. Одоо байгаа харилцааны түвшин байгуулсан баримт бичгийн хувьд бол шатлалын хувьд тодорхой зөрөөтэй байна гэсэн ийм ойлголтоор танилцуулга хийгдэв үү гэж нэгдүгээр асуулт.

Хоёрдугаарт нь бол яг одоо байгуулах гэж байгаа баримт бичгийн маань нэр томьёолол агуулгын хувьд бол ямар өөрчлөлт орж байна вэ. Үр дүн эндээс бас тооцож дагаж байгуулах энийг үндэслэж байгуулах баримт бичиг стратегийн гэдэг юм уу хоёр улсын харилцаанд үр өгөөжтэй байх баримт бичгүүд байгуулагдахаар байгаа юу гэсэн ийм зүйлүүд дээр тодотгол хийлгэж авъя.

**Т.Аюурсайхан:** Цогтбаатар сайд хариулъя.

**Д.Цогтбаатар:** Стратегийн түншлэлийн түвшин энэ томьёологдсон, гэрээ хэлэлцээрийн хүрээнд томьёологдсон байдлаараа бол зөрөөтэй байгаа. Хятадтай иж бүрэн стратегийн түншлэл, Оростой зүгээр стратегийн түншлэлийн харилцаатай байж байгаа юм. Тийм учраас бид нар энэ гадаад бодлогынхоо үзэл баримтлалд нийцүүлэхийн тулд энэ харилцаагаа шат ахиулаад энэ Иж бүрэн стратегийн түншлэлийн харилцаа гэж тунхаглаж томьёолж оруулж ирж байгаа бөгөөд найрсаг харилцаа хамтын ажиллагааныхаа хэлэлцээрийг үүнтэйгээ холбогдуулж бас өөрчилж байгаа юм.

Дараагийн асуулт энэ агуулгатай холбогдсон ямар өөрчлөлтүүд орж байгаа вэ гэхээр. Энэ дээр стратегийн түншлэлийг өргөтгөж өгч байгаа агуулгын өөрчлөлт орж ирж байна. Үүний хажуугаар дөрөв, таван нэлээд шинэ өөрчлөлтүүд орж ирж байгаа. Тэр нь нэмэлт, өөрчлөлт байгаа. Жишээлбэл тухайн үед бол инновац мэдээллийн технологийн салбарт хамтран ажиллана ч юм уу ийм зүйл, заалтууд байгаагүй. Энийг бид нар бас нэмж оруулж өгч байгаа. Соёлын хамтын ажиллагааны салбар ч гэсэн хамтын ажиллагаагаа нэмэгдүүлэх тал дээр энэ заалтуудаа бас нэмж оруулж байгаа гээд ингээд дөрөв, таван салбарт бид нарт хамтын ажиллагаагаа нэмэгдүүлэхээр, өргөжүүлэхээр тусгаж өгч байгаа.

Энэ хэлэлцээрийн дагуу мэдээж нөгөө суурь хэлэлцээр болохоор ер нь дараа байгуулагдаад явах бүх хэлэлцээр энэндээ нийцэж явах учраас үүнийхээ дагуу олон хэлэлцээрүүд дараа нь байгуулагдана.

Яг энэ айлчлалын үеэр бол 11 гэрээ хэлэлцээр байгуулагдахаар яригдаж байгаа. Тэндээс тав нь байгууллага хоорондын хэлэлцээрүүд байж байгаа.

**Т.Аюурсайхан:** Энхбаяр гишүүн асуулт асууя.

**Ж.Энхбаяр:** Бодлогын хувьд хоёр хөрштэйгөө эн тэнцүү харилцах үүднээс энэ стратегийн гэрээ гэж бүрэн түвшинд авч ирэх нь зүйтэй гэж ойлгож байна. Саяхан АНУ-тай хийгдсэн стратегийн түншлэлийн гэрээ болон хоёр хөрштэй хийж байгаа иж бүрэн стратегийн түншлэлийн гэрээ хооронд тэр агуулгын гол зөрүү, ялгаа юу байна. Энийг нэг мэдээлэл өгөх маягаар. Нөгөө талаасаа одоо ОХУ-ын Ерөнхийлөгч ирэхтэй холбогдуулан хийгдэх 11 гэрээ хэлэлцээр байгаа. Энийг ямар ямар байгууллага дээр, ямар гэрээнүүд хийгдэж байгаа талаар мэдээлэл өгөөч.

**Т.Аюурсайхан:** Цогтбаатар сайд хариулъя.

**Д.Цогтбаатар:** Тэгэхээр хоёр хөрштэйгөө бол стратегийн иж бүрэн түншлэлийн харилцаатай бид нар явна гэсэн үг. АНУ-тай бол саяхан томьёолж бид нар харилцааныхаа түвшинг стратегийн түвшинд хүргэсэн байгаа. Энд бол иж бүрэн стратегийн түншлэлийн гэсэн томьёолол байхгүй. Стратегийн түншлэл байгаа. Өмнө нь АНУ-тай бид нар стратегийн ашиг сонирхолд суурилсан иж бүрэн түншлэлийн харилцаа гэсэн томьёололтой бид нар харилцаагаа хөгжүүлж ирсэн. Тэрийгээ харин стратегийн түншлэлд хүргэсэн байгаа. Энэ дээр бол мэдээж хэрэг АНУ-тай бол ер нь энэ стратегийн түншлэлийн түвшинд хүрч байна гэдэг бол итгэлцлийн түвшин нэн өндөр түвшиндээ харилцан итгэлцэл бол хүрч байна гэсэн үг. Үүний хажуугаар мэдээж хэрэг АНУ-тай бид нар шинэ технологи, боловсрол, хөрөнгө оруулалт, худалдаа гэсэн энэ салбарууд дээрээ бол нэлээд түлхүү ажиллана. Батлан хамгаалах чиглэлээр бол бид нар энхийг сахиулах үйл ажиллагааныхаа чиглэлээр бас нэлээд идэвхтэй ажиллана гэсэн үг. Энэ 11 гэрээ хэлэлцээрийн тухайд гэвэл манай ажлын хэсэг энэ дээр таван тэр байгууллага хоорондын хэлэлцээрийг дурдаад өгнө биз. Миний санаж байгаагаар бол дэд бүтцийн чиглэлд мөн түүнчлэн манай хэд хэдэн байгууллагууд, төмөр зам гэх мэт байгууллагуудын түвшинд бас нэг гэрээ хэлэлцээрүүд яригдаж байгаа. Энийг тодруулаад ажлын хэсэг хариулна.

**Т.Аюурсайхан:** Хоёр номер. Нэрээ хэлээд, өөрийгөө танилцуулаад, нэмээд тайлбарлая.

**А.Төмөр:**Гадаад харилцааны яамны Гэрээ, эрх зүйн газрын захирал Төмөр.

Энхбаяр гишүүний асуултад хариулъя. Айлчлалын үеэр одоогийн байдлаар 11 баримт бичиг байгуулахаар хоёр тал тохиролцоод байгаа. Зургаан баримт бичиг бол Засгийн газар хоорондын энэхүү гэрээнээс гадна энэ гэрээнд туссан гэмт хэрэгтэй тэмцэх салбарт хамтран ажиллах буюу терроризмын салбарт хамтран ажиллах гэрээ. 1957 онд байгуулсан хоёр улсын хооронд байгуулсан худалдааны гэрээнд нэмэлт, өөрчлөлт оруулах гэрээ. Бүс нутаг, хил орчмын хамтын ажиллагааны гэрээ. Мөн 2004 онд байгуулсан Монгол Улс цэрэг техникийн буцалтгүй тусламж үзүүлэх гэрээг сунгах, хугацааг нь сунгаж байгаа ийм гэрээ байгаа.

Дараах баримт бичигт бол байгууллага хоорондын баримт бичиг байгаа. Тухайлбал хоёр улсын гаалийн байгууллага хооронд Хиагт-Алтанбулагийн хөдөлгөөнийг сайжруулах, мөн 2020-2024 онд хамтран ажиллах төлөвлөгөө гэж байгаа. Ашигт малтмал, Газрын тосны хэрэг эрхлэх газар хоорондын баримт бичиг байгаа. Эрдэнэс Монгол, ОХУ-ын Россеттитэй байгуулах баримт бичиг байгаа. Монгол шуудан хувьцаат компани болон ОХУ-ын Оросын шуудан компанитай байгуулах эдгээр баримт бичиг байгаа юм.

**Т.Аюурсайхан:** Цогтбаатар сайд, Энхбаяр гишүүн стратегийн түншлэл болон иж бүрэн стратегийн түншлэлийн хооронд ямар ялгаа байна гэдгээ мэдээлэх зорилгоор асуусан байгаа. Тэрийг нь гүйцэээгээд хариулчих уу.

**Д.Цогтбаатар:** Стратегийн түншлэл дотроо иж бүрэн стратегийн түншлэл гэдэг бол бид нарт бүх салбарт хүмүүнлэг, соёл, шинжлэх ухаан, аюулгүй байдал, батлан хамгаалах салбарт бүс нутгийн хамтын ажиллагаа, олон талт дипломат гэх зэрэг энэ бүх салбарууддаа бид нар нэн дотно харилцан зөвлөлцсөн, харилцан итгэлцсэн харилцаатай гэсэн үг. Энэ дээр бол аливаа нэгэн хязгаарлалт байхгүй, хамгийн ийм дотно бие биеэ түшиж ажиллана гэсэн үг. Үүний хажуугаар мэдээж хэрэг тусгай байгууллагуудын хамтын ажиллагаа орж ирнэ гэх мэт. Энэ дээр бол хамтын ажиллагааны тэр цараа болон агуулгын гүн, гүнзгий байдал бол бусад орнуудтай харьцуулахад хамаагүй өөр түвшинд идэвхтэй өрнөж явна гэсэн үг.

**Т.Аюурсайхан:** Гишүүд асуулт асууж, хариулт авлаа. Гэрээний төсөлтэй холбогдуулан үг хэлэх гишүүд байвал нэрээ өгнө үү.

Гэрээнийхээ төсөл дээр, найруулга дээр үг үсгийн сонголт тэр хоёр хэл дээр яг ижил тэнцүү өндөр дээд хэмжээнд утга санааг илэрхийлсэн байх бодлогын баримт бичгүүд хүчин төгөлдөр хууль, тогтоомж, олон улсын гэрээ хэлэлцээрийн хэм хэмжээнд нийцүүлэх тал дээр бас нэмж ажиллаарай.

Ингээд санал хураалт явуулъя. Найрсаг харилцаа, иж бүрэн стратегийн түншлэлийн тухай Монгол Улс, ОХУ хоорондын гэрээний төсөлд гарын үсэг зурахыг зөвшөөрье гэсэн томьёоллоор санал хураалт явуулъя. Гишүүд саналаа өгье.

Санал хураалтад 13 гишүүн саналаа өгснөөс 11 гишүүн дэмжиж 84.6 хувийн саналаар асуудал батлагдлаа. Цэдэнбалын Цогзолмаа гишүүн дэмжсэн гэдэг саналаар протоколд нэрээ үлдээе гэж хүсэлт гаргасныг танилцуулъя.

Ингээд уг асуудлыг хэлэлцсэн тухай Байнгын хорооны хуралдааны тэмдэглэл болон санал дүгнэлтийг Засгийн газарт хүргүүлнэ.

Аюулгүй байдал, гадаад бодлогын байнгын хорооны хуралдаанаар хэлэлцэх асуудал дууссан тул энэ өдрийн хуралдаан өндөрлөснийг мэдэгдье.

Хуралдаанд оролцсон гишүүддээ талархал илэрхийлье.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА